ming030890/wiki-yue-high-quality huggingface dataset:
資本投資者入境計劃

資本投資者入境計劃係香港一個投資移民計劃，2003年推出，2015年暫停接受新申請。計劃對象雖然係非中國籍嘅投資者，但好多中國大陸人都先去其他細國攞另一個國籍，再去申請呢個計劃。
資本投資者入境計劃係中國大陸人買香港物業其中之一個目的，去香港投資移民。中國大陸居民為咗得到香港居留權，買入香港資產，再等兩年半，就可以得到批准辦移居香港手續。香港入境事務處統計，內地客香港投資移民由2003年10月接受申請，成功批出個案約有4千幾宗。每個個案最少去香港投資650萬港紙，香港收到280幾億港紙。
2010年10月14號開始，香港政府提高門檻，每個個案最少要喺香港投資1000萬港紙，兼唔包括房地產。

香港政策
據香港「資本投資者入境計劃」規定，去香港投資移民，向入境處交申請表前6個月，嚮香港投資最少要650萬蚊。投資資產包括買鋪頭、廠房、住宅單位、股票或債券都得。
資料輸入員

資料輸入員，係文員工種，專責將資料輸入電腦資料庫嘅工作，需要識得用鍵盤快速純熟打字。
資料輸入員同打字員唔同。打字員係發明打字機之後出現嘅工種，當時重未發明電腦，工作主要係一啲文書處理工作。直到電腦嘅出現，因為能夠大量儲存資料，先至衍生出資料輸入員嘅工種。之後，又因為電腦系統嘅互聯，同埋資料輸入自動化，對資料輸入員嘅需求日漸減少。
資本中心

資本中心（Capital Centre），原名佳寧中心、天安中心、國衛中心（National Mutual Centre），後又叫安盛中心（AXA Centre），係香港一座寫字樓，喺灣仔告士打道151號，建築面積約12,750平方呎，有26層。
最初呢幢大廈由佳寧集團喺1982年起好，前身叫做廣生行大廈。後來佳寧集團清盤收場，大廈畀天安中國收購，喺1986年1月改名做天安中心，但係大廈喺年尾再畀國衛保險收購，於是又再改名做國衛中心。2006年，國衛保險決定賣國衛中心，最後由鍾楚義嘅資本策略地產買到，國衛繼續有大廈嘅命名權。2011年，國衛保險因為要將中文名統一叫做安盛，所以大廈就改名做安盛中心。
2017年11月1號起大廈改用而家個中英文名。
大廈座落港島灣仔北商業區，鄰近港鐵灣仔站。大廈附近一帶有香港會議展覽中心，主要政府大樓，新鴻基中心、中環廣場及華潤大廈。
維基同享有多媒體嘅嘢：AXA Centre, Hong Kong
資本累積

資本累積（capital accumulation）係指一個人出於想要自己利益而慢慢累積資本嘅過程。
資本市場

資本市場（capital market）係金融市場嘅一部分，包括咗所有關係到供應同需求長期資本嘅機構同交易。
血吸蟲病

血吸蟲病係由血吸蟲引發嘅病，會有肚痛、肚瀉、大便小便帶血嘅病徵，主要係由唔乾淨嘅食水去傳播。呢種病多數喺中東、非洲、東南亞同南美洲出現。
血本

血本係經營生意之本，即係母財。血表明咗，呢筆本嘅切身利害，有血咁重要。當生意失敗時，本都無嗰陣，就叫血本無歸。
《蕩寇志》卷三十三有提及血本。
血友病

血友病（英文：Haemophilia）係指人體冇辦法用血液凝固整血塊嚟止血，呢種病多數係遺傳性嘅。
血型

血型係對血嘅分類，靠睇紅血球表面有無特定抗原，主要用喺輸血，避免溶血反應。人嘅血型系統有30種，最常用係ABO血型系統，其次係Rh血型系統。
血壓

血壓（blood pressure）係指血管入面，血喺單位面積上嘅側壓力，即壓強。習慣用毫米汞柱為單位。
而動脈血壓則指嘅係血液對動脈血管嘅壓力，一般指主動脈壓。而平均血壓就係 (收縮壓+ 2 x 舒張壓)/3
心臟有收縮同放鬆期，當心臟收縮，左心室就會將血液泵出到主動脈，主動脈壓產生最高血壓，又稱收縮壓。跟住心臟會舒張，血液流入右心房，呢個時候壓力最低，稱為低血壓或舒張壓。

血壓嘅量度單位
度血壓
血壓嘅量度單位係毫米水銀，根據世界衛生組織喺1999年嘅指引，120/80以下係理想嘅收縮壓/舒張壓，139/89以下係正常血壓，140/90至160/95係偏高血壓，161/96以上便屬於高血壓。血壓令血液於動脈裡正常輸送至全身，若血壓過低，就無法將血液供應全身，相反，血壓過大，有可能令血管受損，亦反映血液或心臟可能出現異常。
血壓會受到以下因素影響：
身高：身體越高，心臟就需要更大壓力去泵出血液，令血液流遍全身
年齡：年紀越輕，新陳代謝率越高，血流量較大，心臟需要較大壓力泵血。
血黏度（血液密度）：血液越黏稠，心臟需要越大壓力泵出血液
姿勢：站立時血壓高於坐姿血壓，而坐姿時嘅血壓又高於平躺時之血壓。因受重力原理影響
血管質素：血管如果變窄，血液較難通過，心臟就要用更大壓力泵出血液
其他：精神狀態、生活節奏、個人差異、飲食習慣、藥物、遺傳、天氣變化等等

量度
以前採用水銀血壓器量度手臂嘅血壓，但由於需要受過訓練，唔適合一般人使用。一般人或家庭會用電子血壓計，但需要留意準確度同量度位置。而量度時，應保持心境平和，避免情緒影響血壓，因而量度錯誤。
血小板

血小板係血入面嘅一種血球，有止血嘅功用。
血傘

《血傘》（Blood Umbrella）係一套一度由香港激進親中共派政黨正義聯盟黨有份參與計劃，原定由銀河星娛樂製作（香港）有限公司同埋Good Show TV製作，但之後冇咗消息嘅愛國電影。本來嘅計劃入面，電影嘅故仔係講雨傘革命成功推翻香港政府，之後嘅十年，香港會變成點嘅故事，希望港人反思香港嘅命運。

籌備工作
電影計劃由正義聯盟黨副主席蔡克健編劇同執導，而黨內成員都會參與演出。
喺發佈記者會嘅通告入面，負責製作嘅銀河星娛樂製作形容『香港泛民歪理當道，本土暴力橫行，已經嚴重打擊了香港法治和經濟發展』。而去到喺2016年5月12號發佈記者會上面，愛港之聲、和平論壇、珍惜群組、同心護港、香港政研會、保衛香港運動等激進親中共派都有派代表出席。蔡克健喺記者會上說，佢同大陸朋友開設電影公司，投資最少港幣100萬元，預計7月開鏡，到9月就可以上映。佢當時又話，搵演員係有難度，因為需要年輕演員參與演出，但有年輕演員知道電影嘅主題後就拒絕拍攝。
去到同年10月，蔡克健同埋Good Show TV仍然喺Facebook出帖招募演員，包括男女主角同臨時演員，又聲稱部戲會喺12月完工，預計拍20日。Good Show TV嘅代表喺2016年10月接受立場新聞訪問嘅時候就話，劇中會重現「喜記橋底辣蟹」少東主阻止佔領者示威、佔領者被「胸襲」、警察亂打人嘅場面同埋「六八九先生嘅衰嘢」。佢又形容佔領運動「冇啱冇錯，天時地利人和就會發生」，憂慮蔡克健視角偏頗，要求加入呢啲場面，否則唔會注資，又強調冇收正義聯盟一分錢。

外間當時反應
電影評論網站《講。鏟。片》喺2016年5月16號發表文章形容，整個製作過程相當趕急，搵年青人去拍並唔容易，又形容電影海報「奇趣」。
血含氧量

血含氧量（英文：oxygen saturation），又叫血氧濃度、血氧飽和度，係指血液入邊飽氧血紅蛋白同整體血紅蛋白（飽氧同唔飽氧）嘅比例，一般用百分比表示。一個人嘅身體要正常運作嘅話，血入邊嘅氧需要維持係一個好特定嘅平衡。正常人嘅動脈血含氧量係 95 至 100%，如果係低過 90%，就屬於唔正常，叫做缺氧。低過 80% 嘅話就有機會影響器官嘅正常運作，包括腦同心，需要即時嘅處理。持續嘅缺氧有機會導致呼吸或者心跳驟停。氧療可以幫助病人回復正常嘅血含氧量水平。

定義
血紅蛋白飽和度曲線
血含氧量量度血紅蛋白可以同氧結合嘅位之中，已經有氧嘅比例。喺低氧環境，大部份血紅蛋白都會脫氧，血含氧量會根據氧-血紅蛋白解離曲線（oxygen-hemoglobin dissociation curve）改變，喺氧分壓 >11 kPa 嘅時候會達到 100%。脈搏血氧計可以用飽氧血紅蛋白同不飽氧血紅蛋白唔同嘅吸光性質嚟度血含氧量。

生理
人體透過唞氣嗰陣呼吸作用嚟調節一個正常同穩定嘅血含氧量，透過呼吸系統，血紅蛋白喺肺度攞到氧氣，並帶去全身。身體嘅唔同部份對氧嘅需求並唔係一成不變，例如做緊運動或者住喺高嘅地方都會用多啲氧。一個血細胞如果帶住正常量嘅氧嘅話就叫做「飽和」（saturated）。血含氧量太高或者太低對身體都係唔好嘅。

量度
SaO2（動脈血氧飽和度）低過 90%就係缺氧（可能由貧血導致），表徵係會發紺。喺其他嘅組織都可以測量血含氧量：
靜脈血氧飽和度（SvO2）係度返翻去心臟嘅血紅蛋白入邊有幾多係飽氧，可以睇得出傳遞嘅氧夠唔夠啲組織用。SvO2正常係喺 60% 至 80% 之間，低咗即係身體唔夠氧。好多時係用緊人工心肺機嗰陣會度呢個數，可以畀灌注師知道病人要幾多氧。
組織氧飽和度（StO2）可以用近紅外光譜儀量度。
外周血氧飽和度（SpO2）係用脈搏血氧計量度後估算嘅血含氧量，可以用呢條式計：
HbO2係帶氧血紅蛋白，Hb係脫氧血紅蛋白。

脈搏血氧測量
脈搏血氧計
脈搏血氧測量係用嚟估算血含氧量嘅方法，呢個對SaO2嘅估算就叫SpO2（peripheral oxygen saturation）。脈搏血氧計有一個細夾，可以夾住身體，可以係手指、耳垂或者BB隻腳，然後將讀數傳去一部讀數機，部機會有發光同收光嘅部份，度吸咗幾多紅光同紅外光。帶氧同脫氧嘅血紅蛋白吸光率唔同，咁就計到血含氧量。

醫學
喺海平面嘅話正常血含氧量大約喺 96% 至 99% 之間，而且唔應該低過 94%，海拔 1600米嘅話應該都要有 92%。
SaO2低過 90% 嘅話會導致缺氧，表現出嚟就係發紺，但係血含氧量唔直接發映組織嘅含氧量。血紅蛋白同氧嘅親和度會影響佢放幾多氧畀組織用。pH值低、體溫高、二氧化碳分壓高、2,3-DPG量高都會導致血紅蛋白同氧嘅親和度低，即係會放多啲氧畀組織用。相反就係親和度高，組織氧少。
迴光物語

《迴光物語》係香港男歌手柳應廷喺2020年推出嘅流行歌，由吳林峰作曲、小克填詞，收錄喺佢所屬組合MIRROR大碟《One and All》。
迫擊炮

迫擊炮（英文：Mortar）係種炮身短、射角大、彈道曲率高嘅曲射火炮。
迴光返照

迴光返照（英文：Terminal lucidity），係指一啲晚期嘅嚴重病人喺就嚟死之前出現嘅反常而短暫嘅好轉現象。迴光返照嘅病人通常係喺昏迷咗好耐之後突然清醒，或者由好虛弱變到好精神，恢復食慾，重可以同人哋謦欬，甚至重行得企得走得郁得。但係病情會喺幾日或者幾個鐘頭之內惡化，最後離開人世。
迴光返照呢個現象通常會喺精神疾病、腫瘤、中風、腦膜炎同𠹺阿茲海默症等等嘅晚期病人嗰度見到。而對於呢個現象嘅科學解釋，一般認為係人體嘅免疫系統同內分泌系統對病進行最後抵抗而引起。
迫井深也

迫井深也（1977年5月8號—）係日本足球員，司職後衞，效力過FC東京，橫濱FC，及山形山神。
迴圈不變量

迴圈不變量（loop invariant）係一個數值理應唔會隨程式迴圈迭代改變嘅變數，都係整嚟監察個迴圈運作係咪如常嘅。
迪麗熱巴

迪麗熱巴（粵拼：dik6 lai6 jit6 baa1；簡化字：迪丽热巴；維吾爾文：دىلرەبا دىلمۇرات‎；英文：Diliraba Dilmurat；1992年6月3號—），係中國大陸女演員。佢喺新疆烏魯木齊出世，維吾爾族人，上海戲劇學院表演系本科畢業，2013年出道。
述卿書室古門樓

述卿書室古門樓喺香港元朗屏山塘坊村，喺1874年（清同治十三年）起，係屏山文物徑嘅文物之一。
述卿書室由鄧均石起，係為咗紀念佢阿爸鄧述卿。述卿書室係鄧氏族人讀書嘅地方，用以培養鄧族子弟考取功名，成功登科。述卿書室喺1977年拆咗，而家只剩低門樓同匾額，門樓後面係住宅。喺1981年被評為香港一級歷史建築，2009年12月18號確定評級。
迴圈變量

迴圈變量（loop variant）係指一個數值會隨住程式迴圈迭代而減少嘅變數，設嚟監察個迴圈運作係咪如常。
迫良持槍

《迫良持槍》（30 Minutes or Less）係一部2011年嘅美國黑色幽默電影，由魯賓費利沙執導。主演係謝西艾辛堡、丹尼麥碧、Aziz Ansari、Nick Swardson。
軍地河

軍地河（英文：Kwan Tei River，又譯Kwan Tei Ho）係香港新界北區軍地一條河仔。軍地河係梧桐河嘅支流，源頭係流水響嘅流水響水塘，順著流水響道，流經大嶺皮、大窩、新塘莆同虎地排，喺軍地（華藏學苑附近）同梧桐河（近沙頭角公路龍躍頭段）匯合。
軍師統帥

軍師統帥（Commander-in-chief），或者叫統帥、總司令等，係指揮一國軍隊負責人，權有幾大就不一而論，唔同地方，唔同國，唔同時間都唔同。有啲地方，統帥係由一國元首擔任，可能係象徵性質，呢種統帥唔一定係軍人，響唔少文人政府所見，象徵人民統軍。而中華人民共和國、北韓、越南呢啲社會主義國家，軍隊統帥係中央軍委主席，而唔係作為國家元首嘅國家主席。
軍帽

軍帽係種帽，前面有帽沿，同鴨嘴帽幾似，由軍人、警察同各種軍裝紀律部隊戴。
軍歌

軍歌（英文：War song）係講緊戰爭、社會時局、主戰、反戰或作戰情緒嘅創作歌，可以係進行曲、部隊歌、行軍歌（訓練歌、步調、軍調）、愛國歌、民歌、流行歌、輓歌等形式。軍隊遵循命令學習哼唱嘅歌（部份西方國家特戰兵歌只有旋律只可以哼）。軍歌唔單止係係部隊行進嗰陣，提振士氣用，都可以提升部隊嘅榮譽感，凝聚向心力。
軍官

軍官，本義係國家授權去管理軍隊嘅官員，往往象徵住國家軍隊嘅威權性，係軍隊最高嘅管理幹部，一般由尉級以上嘅人擔任，響軍中擔任領導軍隊、指揮戰略或者技術幕僚嘅職務。
軍士長

軍士長，又叫做士官長，係一個軍隊嘅軍銜，亦都係軍士嘅最高階級。
軍曹

軍曹，係日軍同日本自衞隊嘅軍銜之一，相對於其他國家嘅中士。
軍服

軍服係指軍人著嘅制服，唔同國家嘅軍服都唔同樣，不過通常都會設計到正式（見得大場面）得嚟又方便行動。
軍持

軍持（梵語音譯），又譯君持、軍遲，係載水嘅樽（淨瓶) 。原本係印度一種日用品，其後佛教徒畀咗個宗教意義。軍持跟佛教傳入中國。
軍持功能多。最早期，僧尼用嚟儲水，南朝高僧法顯《佛國記》提過隨身攜帶軍持。因此，軍持成為佛教神靈法器。嚮顯宗時期，觀音菩薩神像手上有個軍持，隋唐後，觀音淨瓶造像圖畫都有見，重有楊枝，中國觀念，淨瓶用嚟插楊枝，所以觀音手上淨瓶以為係個長頸花樽。密宗之後，密宗經典有十一面觀音「左手執紅蓮花軍持」，而且千手觀音「左第四手持軍持」。南宋後，人民百姓都用嚟插花拜神。
中國軍持嚮唐代都有製造。宋代用嚟插花。元代造型多數敞口，長頸，扁圓腹；明、清時瓶身矮胖。景德鎮、德化窯產量最多，分為青花、釉里紅、白釉、黃釉、綠釉咁，成為出口遠銷南洋貨物。
衛國先鋒

《衛國先鋒》（英文：When Duty Calls）係由星加坡新傳媒2017年製作嘅電視劇，亦係紀念星加坡國防部50周年嘅劇集，星加坡國防部同埋內政部贊助製作。劇集由陳羅密歐、陳泂江、方展發、陳鳳玲、蔡琦慧同埋包勛評主演。
呢首歌嘅主題曲係《以剛克剛》，由邱鋒澤同黃振隆主唱，林倛玉作曲，張樂聲填詞。
衙門

衙門（nga4 moon4），又叫官衙，古時叫牙門，係古代中國判案同執法機構嘅叫法，裏頭有地方官負責審案，亦有衙差幫手証據同捉犯人。重有個地方官會住埋喺度。
衛城

衛城（Acropolis）係古希臘一種建築物，以雅典衛城最出名。
衛報

《衛報》（粵拼：wai6 bou3，英文：The Guardian）係英國嘅全國性綜合內容日報。
衙前塱

衙前塱（Nga Tsin Long）係香港一地，亦係一村，喺新九龍界內，北見九龍寨城，南見馬頭涌，東南有珓杯石，西南有馬頭圍，東面係九龍城，西北望侯王廟、九龍仔。
村已湮沒喺市區之中，舊時佢喺正聖山之北，全係田地，範圍約莫今賈炳達道同太子道之間，今有衙前塱道留名。行政上入衙前圍鄉，鄉係九龍十三鄉之一。
今衙前塱係九龍城市區主要部份，唐樓林立，舊時飛機越樓而過，升降於啟德機場，故樓亦不太高。賈炳達道、衙前圍道、太子道，三道並行，爲此地大街。

名
舊時衙前塱，喺官衙雲集嘅九龍寨城前，故曰衙前。低地靠涌水，故曰塱。涌水來自山，一邊係九龍寨城流來，一邊係侯王廟嗰邊流來，水經珓杯石入九龍灣。
衛國先鋒2

《衛國先鋒2》（英文：When Duty Calls S2）係新加坡新傳媒私人有限公司製作嘅電視劇，由陳泂江同埋蔡琦慧領銜主演，方展發、鍾琴、陳鳳玲共同演出。
衛城道

衛城道（英文：Castle Road）係香港中環一條馬路，由羅便臣道開始，去到堅道。
衙前塱道

衙前塱道（英文：Nga Tsin Long Road），係香港九龍九龍城嘅一條馬路，由賈炳達道開始，去到太子道西。
衛星影像

衛星影像（英文：satellite imagery）係指由人造衛星影返嚟、描繪地球嘅影像。
衛斯理藍血人

《衛斯理藍血人》（英文：The Wesley's Mysterious File）係套2002年上畫嘅香港電影，由劉德華、關之琳、舒淇主演，劉偉強執導，改編自倪匡科幻小說衛斯理系列嘅《藍血人》。
衛子夫

衛子夫（—前91年），史稱孝武思皇后，係西漢漢武帝劉徹第二任皇后，亦係衛青同母異父家姐、霍去病姨媽、漢宣帝劉詢嘅太嫲。佢喺前128年到前91年在位，總共38年，係中國史上繼大明孝端顯皇后王喜姐後在位第二長嘅皇后。佢亦係中國史上頭一位有獨立諡號嘅皇后。
衛星V

加馬列亞COVID疫苗（俄文：Гам-КОВИД-Вак），商品名Sputnik V，正式中文名衛星V，粵語又有意譯衛星五號，係武漢肺炎疫苗候選之一，由俄羅斯加馬列亞流行病及微生物學國家研究中心開發，喺2020年8月11號由俄羅斯聯邦衛生部注冊。俄羅斯總統普京宣佈佢同佢個女已經接種呢款疫苗。
2020年8月27號，由於被指正研究生化武器，美國商務部宣佈制裁參與研發疫苗嘅俄羅斯國防部科研所等5間俄羅斯醫學研究機構，將佢哋列入出口管制實體清單。
衛東區

衛東區係中國河南平頂山一個市轄區，總面積103平方公里，人口28萬。
衛奕信

衛奕信，泰利園嘅衛奕信男爵，KT，GCMG（David Clive Wilson, Baron Wilson of Tillyorn，1935年2月14號—），用過魏德巍做中文譯名，係英國外交官，現任蘇格蘭皇家學會會長，熟知中國事務，喺1980年代負責同中方起草《中英聯合聲明》，後來喺中英聯合聯絡小組擔任首任英方首席代表。1986年12月，港督尤德爵士係任內突然逝世，當時嘅布政司鍾逸傑出任署理香港總督一職直至1987年4月9號，衛奕信爵士出任第27任港督為止。
1989年六四事件發生，中國當局用坦克進佔天安門廣場，鎮壓學生運動。六四事件引起港人恐慌，對香港前途嘅信心更加跌至有史以來嘅最低點。為咗穏定民心，佢喺六四事件後提出香港機場核心計劃（亦即玫瑰園計劃），起新機場同埋配套設施。但係佢推出計劃時，並冇諮詢中方，而且整項計劃估計會用上1270億港元。結果被中方指係英方想使晒香港外匯儲備嘅陰謀，重揚言唔會「祝福」港府嘅玫瑰園計劃。最後搞到要英國首相馬卓安被迫去北京，同當時被國際杯葛緊嘅中國簽署諒解備忘錄，先可以平息事件。一般嚟講，港督經過第一段任期以後，都會得到英國政府續任，作為肯定港督政績嘅表示。但係，之後英國政府喺未公佈港督繼任人選嘅情況下，就宣佈衛奕信冇得續任。
衛奕信被撤換後，返咗英國出任多項公職，但重係好關注香港事務。
衛志豪

衛志豪（Michael Wai，1974年8月27號—）係香港藝人，2000年加入香港有線電視做娛樂台同娛樂新聞台主持，2014年過檔無綫電視做藝員，主要做節目主持，亦有拍電視劇。
重慶打黑除惡專項行動

呢篇重慶打黑除惡專項行動係政治類嘅楔位文章，未完成；麻煩你幫手加下料，充實佢。
重慶歡樂谷

重慶歡樂谷係中國重慶一個主題公園，亦係深圳華僑城集團旗下嘅第七個歡樂谷，2017年開張。
重慶巫山機場

重慶巫山機場（粵音：cung4 hing3 mou4 saan1 gei1 coeng4）係喺中國重慶嘅一個機場，喺2019年嗰陣起好兼且開放畀人用嚟搭飛機。
重慶森林

重慶森林（英文：Chungking Express）係一套喺1994年出嘅香港電影，由林青霞、梁朝偉、王菲、金城武、周嘉玲主演，王家衛導演。
重慶縣

重慶（粵拼：cung4 hing3，越南文：Trùng Khánh）係越南高平下轄嘅一個縣。
重慶國際會議展覽中心

重慶國際會議展覽中心喺2005年落成，位於南岸區江南大道2號，係一個集展覽會議、餐飲於一體嘅大型會展綜合體，孵化咗西部動漫文化節、重慶婚博會、萬石博覽會等多個本地品牌展會。場館附近有14間五星級酒店、20幾間四星級酒店同埋300幾間各類型嘅商務酒店，共計有超過3萬間客房。
重慶大學

重慶大學（粵拼：cung4 hing3 daai6 hok6），簡稱重大（cung4 daai6），喺重慶沙坪壩，係中華人民共和國教育部直屬高等院校。
2000年，原先嘅重慶大學、重慶建築大學、重慶建築高等專科學校合併成新嘅重慶大學。
蝶式

蝶式係游水方式，亦係游水比賽項目之一，由蛙式發展出來，以海豚腿為基礎，利用腰部力量做出類似海豚尾部嘅打腿動作。

蝶式重點
手臂以雙手劃大圈喺頭前至大腿處劃水前進。蝶式基本技術特徵係雙手同時劃水一次、打腿兩次，腰腿作海豚式擺動。雙手一定要同步動作，唔可以有前後或交叉動作，腿部一定要同時一齊打腿，唔可以踢自由式腳或用蛙式腳。

比賽規則
蝶式參賽者嘅雙手一定要同時喺水面上前移同喺水面下划水。喺出發同轉身之後，泳手嘅身體一定要保持背脊向上，膊頭成水平，雙腿嘅動作亦要同時進行。規則雖然容許雙腳上下同時擺動，雙腿同雙腳亦唔需要同一水平，但係唔可以用雙腿或雙腳交替打水嘅動作。喺轉身同完成比賽嘅時候，參賽者嘅雙手一定要同時掂池邊（喺水面上或水面下都可以），而且膊頭亦要成水平。出發同轉身之後，參賽者喺浮上水面前，腳部可以一次或多次嘅踢腿，但係雙手只可以一次嘅划水動作。
蝶戀花

蝶戀花（粵拼：dip6 lyun2 faa1）係一個詞牌，屬於中調（有60字），詞嘅格式長短錯落，上下二闕各押四仄韻，要求一韻到底。原來係唐教坊曲，個名源自南北朝一句樂府詩「翻階蛺蝶戀花情」，至於詞牌嘅確立有好多種講法，時間上大致係五代到北宋時。呢隻牌好多時寫傷春之作，亦都有探究人生大義嘅作品。

其他名及來源
呢個詞牌係有好多個名，有呢啲：
鵲踏枝（coek3 daap6 zi1）
鳳棲梧（fung6 cai1 ng4）
黃金縷（wong4 gam1 leoi5，縷可以讀成lau5）。
捲珠簾（gyun2 zyu1 lim4）
明月生南浦（ming4 jyut6 sang1 naam4 pou2）
一籮金（jat1 lo4 gam1），李石用過呢個名。
江如練（gong1 jyu4 lin6），賀鑄用過呢個名。
西笑吟（sai1 siu3 jam4），賀鑄用過呢個名。
細雨吹池沼（sai3 jyu5 ceoi1 ci4 ziu2），出自韓淲同名句。

鵲踏枝
呢個詞牌嘅初創，比較多人話係南唐宰相馮延巳據唐代嘅教坊曲而作，後來佢呢首詞傳咗去南唐中主李璟度，皇帝睇咗幾鍾意就召佢入宮問首詞叫咩名，就話叫「鵲踏枝」。
呢個牌嘅曲調係繼承自唐代教坊曲，雖然到宋代時應該有所變換，不過節奏始終長短錯落，就好似雀仔喺枝頭跳來跳去噉，喺中國文化入面，喜鵲踏梅枝係吉兆，於是開始時叫「鵲踏枝」，後來南唐後主李煜重專門幫佢修訂調式。

蝶戀花
「蝶戀花」呢個名源自南北朝樂府詩句「翻階蛺蝶戀花情」，之所以有呢個名，係因為「蝶落芳叢」係傳統文化常見嘅繾綣纏綿（音：顯勸 hin2 hyun3 cin4 min4）意象。

鳳棲梧
呢個詞牌喺北宋時畀晏殊、歐陽脩、柳永、蘇軾一班宋詞名家係噉填，填到出曬名，出咗好多名作，後來就升格爲「鳳棲梧」。
呢個名有個典故：相傳鳳凰咩樹都唔住，淨係愛梧桐，如果無梧桐樹，佢就寧願係噉飛都唔落去其他樹度唞。於是啲人將梧桐睇成係端正莊雅嘅樹。而梧桐又有遞個意象，就係秋天時佢會落葉，如果再落秋雨，就意味蕭瑟寂寞。喺杜甫嘅《秋興》中有一句「碧梧棲老鳳凰枝」，呢句寫秋天嘅詩用咗典故，融合咗「高貴端正」同「蕭瑟寂寞」兩重意象，於是啲人就從中抽取咗「鳳棲梧」呢個名，所以話呢個名係將「蝶戀花」升咗格。
因為呢個名寓意好深好好，康熙年間編嘅《欽定詞譜》甚至將「鳳棲梧」定爲詞牌最正宗嘅名。

黃金縷
因為呢個詞牌經常寫春天意象，而「黃金縷」嘅意指「啱出芽嘅柳枝」，所以噉嗌，語出馮延巳詞作「楊柳風輕，展盡黃金縷。」

明月生南浦
出自司馬槱嘅《黃金縷》中一句「望斷行雲無覓處，夢回明月生南浦。」，又一種話出自呢位作者另一句「夜涼明月生南浦」。

捲珠簾
語出趙令畤「不捲珠簾，人在深深院」，意象出於李白《怨情》「美人捲珠簾，深坐蹙蛾眉」。

格式
仄仄平平平仄仄。仄仄平平，仄仄平平仄。仄仄平平平仄仄（或仄平仄），平平仄仄平平仄。
仄仄平平平仄仄。仄仄平平，仄仄平平仄。仄仄平平平仄仄（或仄平仄），平平仄仄平平仄。

名作
蘇軾
花褪殘紅青杏小，燕子飛時，綠水人家繞。枝上柳綿吹又少，天涯何處無芳草？
墻裏鞦韆墻外道，墻外行人，墻裏佳人笑。笑漸不聞聲漸悄，多情卻被無情惱。
馮延巳
誰道閑情拋擲久？每到春來，惆悵還依舊。日日花前常病酒，不辭鏡裏朱顏瘦。
河畔青蕪堤上柳，爲問新愁，何事年年有？獨立小橋風滿袖，平林新月人歸後。
晏殊
檻菊愁煙蘭泣露。羅幕輕寒,燕子雙飛去。 明月不諳離恨苦。斜光到曉穿朱戶。
昨夜西風凋碧樹。獨上高樓,望盡天涯路。 欲寄彩箋兼尺素。山長水闊知何處？
柳永
佇倚危樓風細細，望極春愁，黯黯生天際。草色煙光殘照裏，無言誰會憑闌意？
擬把疏狂圖一醉，對酒當歌，強樂還無味。衣帶漸寬終不悔，為伊消得人憔悴。

軼事
清末國學大師王國維喺佢嘅名著《人間詞話》提出咗有名嘅「三種境界」，都用咗宋詞金句來比喻，其中第一、二境界用嘅句都係出自「蝶戀花」呢個詞牌，得第三境界係用辛棄疾嘅《青玉案·元夕》，可見呢個牌出咗好多流傳千古嘅作品。
古今之成大事業、大學問者，必經過三種之境界：「昨夜西風凋碧樹。獨上高樓，望盡天涯路」，此第一境也。「衣帶漸寬終不悔，爲伊消得人憔悴」，此第二境也。「眾裏尋他千百度，驀然回首，那人卻在燈火闌珊處」，此第三境也。
蝶豆

蝶豆（Clitoria ternatea）係豆科蝶豆屬植物。蝶豆花辮呈紫藍色，可以食用，譬如沖蝶豆花茶或者煮蝶豆花飯。
蝶豆花茶

蝶豆花茶係種草本茶，用蝶豆花瓣沖成，一般都係呈藍色。
蝶影紅梨記

《蝶影紅梨記》係香港粵劇劇作家唐滌生根據元朝張壽卿寫既《紅梨記》改編而成既粵劇。呢套劇最早係喺1957年香港仙鳳鳴劇團既任劍輝同埋白雪仙主演。

古仔
個古仔講山東才子趙汝州同埋汴京名妓謝素秋既愛情故事。佢哋神交三年，靠作詩傳情，但係素未謀面。
王丞相（王黼）通番賣國，打算用百二佳麗獻俾金邦，而謝素秋係呢班女仔既阿頭。趙汝州知謝素秋被困喺相府，趕到相府既時候入唔到去，兩個人只可以隔住「九尺銅門」同聲痛哭。喺王丞相既手下劉公道幫手之下，用移花接木既方法救走咗趙素秋，不過幾經波折，最後都係俾王丞相押返去相府。而王丞相睇見謝素秋，覺得佢好靚，想嚟個王丞相獨佔花魁。
傷心既趙汝州上京考試，中咗狀元，做咗按察使，仲奉命追查王丞相通敵既罪名。喺王丞相啱啱想舉行納妾儀式既時候，趙汝州及時趕到，見到堂中插滿紅梨花，覺得好奇怪，後來經過謝素秋同埋劉公道解釋，知道咗真相，捉咗王丞相，趙汝州公私兩仇都報咗，趙汝州同埋謝素秋終於有情人終成眷屬。
野依良治

野依良治（日文：野依 良治，1938年9月3號—）係日本有機化學家，係2001年諾貝爾化學獎得主之一。
野原廣志

野原廣志（日文：野原ひろし／のはら ひろし Nohara Hiroshi），臼井儀人漫画《蠟筆小新》入面嘅虛構人物，主角野原新之助嘅老竇，35歲，3月11號出生，秋田縣大曲市（今秋田縣大仙市）出身，身高180公分，左撇子。而家住喺埼玉縣春日部市，每日搭車去東京都霞關雙葉商事東京本社工作，所屬單位為第一營業部，職銜係營業二課課長（台版動畫翻譯做股長或組長）。
動畫版擔任野原廣志配音嘅日語配音員係藤原啟治，藤原死咗之後有森川智之接任。
野口哲平

野口哲平（1981年4月4號—）係日本足球員，司職後衛，效力TDK。
野人

野人係一種世界各地都存在，而未被證實存在嘅高等靈長目動物，企直咁行，比猿類高等，具有一定智能。佢較為正式嘅學名係「直立高等靈長目奇異動物」。
古人類學認為野人可能係遠古智人進化到現代人之間缺失嘅一環，所以有生物學家將佢分類為人科人屬而唔係智人種，同現代人類最近親。「野人」係眾多傳說嘅神秘動物之中最可能真實存在嘅一種。世界上唔同地方對「野人」有唔同稱呼，好似「雪人」、「雪怪」、「大腳怪」等。
野人女真

野人女真（英文：Wild Jurchens）又叫海東女真，係中國明朝嗰陣界定嘅一個族羣，佢哋係住嚮最北邊嘅女真人。
野人老師

《野人老師》（英文：Into the Wild）係香港MakerVille製作嘅電視劇，由鄭丹瑞、邱士縉、陳瑞輝、談善言同沈殷怡主演。套劇喺2022年10月3號到10月21號逢禮拜一到五21:30-22:30喺香港電視娛樂ViuTV首播。製作特輯《野人老師製作特輯：野外備課》喺10月1號禮拜六晚22:00-22:15播。劇情環繞一位補習天皇同喺鄉郊開學校嘅阿爸。

拍攝地點
劇入面嘅離島地方「坪澳灣」，係喺坪洲拍攝（唔包括「大地小學」）。而主場景「大地小學」校舍，就係元朗區牛潭尾嘅「攸潭美學校」，另一套ViuTV劇《男排女將》亦曾經喺嗰度拍攝。
野口幸司

野口幸司（1970年6月5號—）係日本足球員，司職前鋒，曾經喺1995年爲日本足球代表隊出場1次。
金井區

金井區（韓文：금정구）係韓國釜山嘅區，人口約莫24萬。
金久保彩

金久保彩（1989年1月11號—）係日本足球員，司職中場，效力過水戶蜀葵，長崎成功丸，長野帕塞羅，鹿兒島聯，及Vanraure Hachinohe。
金井大樹

金井大樹（1987年12月8號—）係日本足球員，司職守門員，效力過新潟天鵝，富山勝利，熊本羅亞素，及大分三神。
金久慈

金久慈右手揸拍，4歲開始接觸網球，2006年7月5號正式投身職業網球。
金九

金九（粵拼：gam1 gau2；韓文：김구；1876年8月29號—1949年6月26號），初名昌洙（창수），字昌巖（창암）、蓮下（연하），號白凡（백범），係朝鮮獨立運動家兼政治人，朝鮮獨立運動領袖之一。1927年到1928年、1940年到1947年3月3號做臨時政府總統。

生平
金九喺朝鮮黃海南道海州郡一個貧農家庭出世。青年期信咗基督敎同國民思想嗰陣運動。1919年3月流亡中國上海，同年4月組織大韓民國臨時政府。
1923年4月~9月代理大韓民國臨時政府總理，1927年12月8號至1928年3月韓國臨時政府首領。喺中國武裝獨立運動。1932年1月李奉昌義舉，4月尹鳳吉義舉指揮。1940年到1947年3月3號再做臨時政府總統。1939年金九為韓國獨立黨黨軍昌設，1940年9月改編韓國光復軍。
1945年8月15號解放後返國返回漢城，爭取南北朝鮮統一。1949年6月26號，俾南韓軍人安斗熙開槍暗殺，終年73。1962年3月1號被追頒韓國建國勳章大韓民國章。
金久保順

金久保順（1987年7月26號—）係日本足球員，司職中場，效力仙台七夕。
金丸淳一

金丸淳一 ，係日本嘅一個男配音員。

配音作品一覽
呢個表唔完整，歡迎加料。
謝漢麟

謝漢麟，香港親中派人士。

政治參與同經歷
佢係香港親中派嘅成員。
佢亦支持香港基本法第23條立法，喺2020年5月，佢曾經參與一份由「23同盟」、「香港政研會」同「民眾聯席」等多個激進親中派團體發起嘅聯署，要求就基本法23條立法，聯署內容又以黑暴攬炒形容香港反送中運動示威者嘅行為。
謝燕輝

謝燕輝（粵拼：ze6 jin3 fai1）係美國籍臺灣長號小號手以及音樂製作人。

經歷
2021年，佢憑住《派仔之遊》同張德明入圍第32屆金曲獎演奏類最佳專輯製作人獎。
2022年，擔任Matzka 專輯《事情是這樣的》嘅製作人。
謝爾蓋·拉扎列夫

謝爾蓋·維亞切斯拉沃維奇·拉扎列夫（俄語：Сергей Вячеславович Лазарев，1983年4月1號—）係俄羅斯歌手、舞者兼演員。佢同法蘭·特帕洛夫組成男子雙人團體Smash!!，2006年退出。之後後開始個人獨唱生涯。佢喺2016年歐洲歌唱大賽同2019年歐洲歌唱大賽代表俄羅斯攞到第三名嘅成績。
謝爾蓋·拉赫曼尼諾夫

謝爾蓋·拉赫曼尼諾夫（俄文：Серге́й Васи́льевич Рахма́нинов，1873年4月1號—1943年3月28號）係俄羅斯作曲家、指揮家同鋼琴家，1943年死之前入籍美國。佢係20世紀偉大嘅作曲家同鋼琴家，佢嘅作品好有俄國色彩，好有激情、旋律優美，佢嘅鋼琴作品仲以難度見稱。

榮譽
水星上喺27.6° N, 302.4° W嘅隕石坑用佢嘅名去命名。
謝灶

謝灶係中國一個傳統習俗，響每年農曆十二月廿三或者十二月廿四。嗰日會用蔗、糖或者年糕等甜嘢去拜灶君。
謝爾蓋·布卡

謝爾蓋·布卡係一個蘇聯、烏克蘭田徑運動員、政治人。
謝爾曼質數

一個數  本身已經係質數，若果  亦都係質數嘅話，咁我哋就會定義  係謝爾曼質數。
索菲·謝爾曼證明咗費馬最後定理對於呢類質數嚟講係真實同可靠嘅。而且如果  都係整數嘅話，咁喺  呢條式入面，一定有一項可以俾  整除到。
究竟係咪存在無限個謝爾曼質數呢個問題仍然係屬於猜想。
由1 至到10000 總共有190 個謝爾曼質數（OEIS:A005384）：
23511232941538389113131

特性
謝爾曼質數永遠唔會以7 為個位數。下面就係證明：
反證法：假設存在個位數係 7 嘅質數 p，將佢表達成 p=10k+7。根據謝爾曼質數嘅性質， 亦都會係質數，但係 ， 可以俾5 整除，係一個合成數，所以有所矛盾。

同梅森數嘅關係
若果，，而且p 又係謝爾曼質數，咁 2p+1 就係梅森數 嘅因數。

出現頻率
1922年，哈代同Littlewood 發表咗以下呢一條用嚟計算謝爾曼質數頻率嘅公式：
而且 ，咁C 就係孿生質數常數。

坎寧安鏈
數列 {p, 2p + 1, 2(2p + 1) + 1, ...} 嘅索非熱爾曼質數稱為第一類坎寧安鏈。除咗頭同尾之外，呢個數列入面嘅項都會同時係謝爾曼質數同安全質數。
象

象係目前世界上最大型嘅陸上哺乳動物，屬於長鼻目（Proboscidea）象科（Elephantidae），現存兩屬三種，包括非洲象屬同亞洲象屬，另外重有絕咗種嘅古菱齒象屬。非洲象有兩種：普通非洲象（又叫熱帶草原象或者灌木象）同非洲森林象，亞洲象可細分成 4 種：印度象、錫蘭象、蘇門答臘象、馬來西亞象。兩者廣泛分布喺非洲撒哈拉沙漠以南、南亞、東南亞甚至中國南部邊境嘅熱帶同埋亞熱帶地區。象因為咁大隻，所以叫大象，加上睇來笨重，又俾人叫做大笨象。
象嘅懷孕期係 20 - 24 個月，係眾哺乳動物之首。啱啱出世嘅象 BB 就有 100 千克重，要到 8 - 14 歲先至性成熟。據報導1974年喺安哥拉獵殺咗最大嘅象有 13.5 噸重。
象皮厚，冇乜毛，鼻同上唇黐埋，變成一條好似鞭一樣、圓筒狀長鼻，上頜有兩隻又長又大嘅門牙，就係所謂嘅「象牙」，口裏面一般每邊有三隻前磨牙同三隻後磨牙，攞嚟食高纖維嘅嘢食，樹葉、草等等，磨牙唔係一次過生晒出嚟，而家嘅磨牙磨爛之後，新嘅磨牙就生出嚟，所以如果最後一隻（第六隻）磨牙大約喺 60 歲磨左右爛之後，老象可能會因為營養不良而死，如果餵佢食磨爛咗嘅食物，可能可以繼續生存倒。

品種
亞洲象又叫印度象，分佈喺南亞同東南亞，鼻尖有一個手指狀嘅突起，雌象冇象牙，即使係雄象亦有一半冇象牙或者象牙好細，耳仔比較細、圓，前腳有 5 隻腳趾，後腳有 4 隻腳趾，共有 19 對肋骨（其中蘇門答臘亞種有 20 對，但比非洲象少一對），頭骨有兩個突起，背脊拱起。性情温和，比較容易馴服。過往可再分 4 個亞種：印度象、錫蘭象、馬來西亞象、蘇門答臘象。
非洲象有兩種，最常見嘅係普通非洲象，係現存世界上最大嘅陸地動物，耳仔大；下面嘅部份尖，不論公乸都有長而彎嘅象牙，前腳有 4 隻腳趾，後腳有 3 隻腳趾（腳趾數目比亞洲象少一隻），共有 21 對肋骨，背脊平，身長 6 - 7.3 米，身高 3-4 米，重達 10 噸。性較兇猛，尤其係孤獨嘅雄象更為兇猛，唔易馴服。
另一種非洲象係瀕臨絕種嘅森林象，體型細，一般唔超過 2.5 米高，耳仔圓，下頜骨長而窄，前腳有 5 隻腳趾，後腳有 4 隻腳趾，同亞洲象一樣，象牙細而直，質地好硬。根據最近嘅基因分析證實佢同普通非洲象唔係同一種。
此外重有幾個亞種，馬來西亞有一種亞洲象亞種——婆羅洲侏儒象，體型更細。納米比亞有一種非洲象亞種——沙漠象，腳板底嘅肉墊較大，更適應缺水嘅生活，非常知道節約用水，而且識響沙漠搵水源。
響古時重有體形更大嘅長毛象——長毛象，家下已經絕種，不過響北方西伯利亞嘅凍土地帶，有猛獁象嘅屍體出土。

習性
象由於少毛，容易生皮膚病，所以要成日沖涼或沖泥槳浴，象皮厚，有皺紋，有啲皺紋路成十幾厘米深，皮膚淺灰色，由於洗泥浴有時看落似泥土嘅紅啡色，啡色嘅眼，有長嘅眼媚毛，有一種罕見嘅白化象，白象眼一般係藍色。
象嘅耳仔好大，有豐富嘅血管以便散熱，條尾唔長，頂端有毛刷。
象係食草動物，一日要用16個鐘嚟揾食，佢哋嘅消化系統效率唔高，只有4成食物可以被吸收，一隻成年象一日雖然可以吃到30到60千克食物，但當中有6成會痾返出去。
象在正常時每日要行3到6千米去揾食，但奔跑速度可以去到時速36千米。

用途
亞洲象響南亞國家經常被馴服用來役使，響交通唔方便嘅森林地帶搬運木材等。非洲象其實都可以馴養，只係無亞洲象咁「機智靈敏」。
古代亦訓練作為戰象，馬其頓嘅亞歷山大大帝攻打印度就係俾佢哋從未見過嘅戰象擊敗。後來迦太基嘅漢尼拔將軍越過阿爾卑斯山攻打羅馬時亦用戰象。漢尼拔將軍所用嘅象可能係家下已經滅絕嘅北非種象。

象牙
由於象牙可以製造珍貴嘅工藝品，象經常遭到偷獵者嘅襲擊，作為大型動物，佢哋嘅生育周期較長，因此非常容易滅絕。目前各國為保護象已經禁止象牙交易。中國法律亦已經規定禁止象牙交易同繼續生產象牙製品。

象同歷史文化
人同大象嘅骨頭比較
象喺古代中國多數係南方鄰國進貢嘅禮品，皇家多馴養象嚟喺典禮時顯示威儀。
喺泰國，大象係國家象徵。泰國好多府嘅府徵都有象嘅圖案。相傳白象古時泰北嘅蘭納泰王朝帶嚟好運，自此成為泰國嘅國寶。泰國皇室勳章最高級嘅係皇家白象勳章。因為2006年從2月到7月大象數目增長三倍，而泰國用象來做的士。
喺香港，雖然重未發現過大象化石，但學者估計響幾千年前，后海灣沼澤森林同吐露港一帶附近曾經出現過大象。
以前荔園動物園亦曾經養過象，但喺1989年2月染急性肺炎而俾人整死咗。屍體其後被運往將軍澳垃圾堆填區。而1975年時，據講泰國一個馬戲團曾來港表演，但反應唔理想，於是將9隻大象寄居荔園，重要籌錢將嗰班大象送返泰國。
關於香港養大象嘅記錄，請睇荔園動物園。
象刑

，波斯文：زير پى ِپيل افكندن‎，越南文：Hình phạt voi giày）係踏刑嘅一種，係千幾年以嚟東南亞同南亞地區都有、處死犯人嘅主要方式，喺印度零舍盛行。犯人會喺公眾場合俾亞洲象踐踏、肢解或者折磨。經過專門訓練嘅亞洲象俾人當係劊子手噉廣泛運用喺刑罰嗰度，佢哋俾人訓練到識得令受刑者即刻死，又識得令到受刑者遭受長時間非人折磨而慢慢死。
象似

象似（英文：iconicity）係指一個符號同佢指嗰樣事物望落或者聽落相似。
規劃師註冊管理局

規劃師註冊管理局（Planners Registration Board）係1992年根據香港法例第418章《規劃師註冊條例》而成立嘅嘅香港公營機構，負責香港規劃師嘅註冊事宜。2008年嘅主席係麥凱薔。
規劃署

規劃署係香港政府部門，負責香港城市規劃工作，並同香港城市規劃委員會有緊密聯繫。
見習女神

《見習女神》（Be A Better Me），係香港電視娛樂製作嘅真人騷節目，由萬寧贊助，伍家謙、梁業主持，2019年6月30號到7月28號逢禮拜日23:30-23:45喺ViuTV播。節目由三位參賽者鄭葭柔（Kovis）、陳嘉倩同吳小娟（Mon）代表20、30、40歲年齡層，為佢哋提供健康分析同產品建議。

節目調動
2019年7月21號：由於臨時做新聞直播，所以停播，並改喺7月28號播返。
見神星

見神星（Kassandra），即係小行星114，係太陽系小行星帶嘅一粒小行星，喺1871年7月23號發現。
見附

見附係日本新潟縣中部地區一個市，1954年3月31號設立，人口大概有4萬，面積77.96km²。而家個市長係久住時男。
見附係日本楔位文，重未完成，麻煩你幫手補充內容。
規劃地政科

規劃地政科係香港政府發展局屬下一個部門，負責規劃地政事務。依家個局長係陳茂波。
規律

規律係事物之間內在本質嘅聯繫，呢種聯繫不斷重複出現，喺一定條件之下經常起作用，並且決定事物必然向住某種趨向發展。規律係客觀存在嘅，唔係以人嘅意志為轉移嘅，但係人能夠通過實踐認識佢同利用佢。
見習冇限耆

《見習冇限耆》（The Intern）係一部2015年美國喜劇電影，由Nancy Meyers做導演。主演係羅拔迪尼路、安妮夏菲維、Rene Russo。
金融風險

金融風險（financial risk）顧名思義係指玩金融嗰陣會遇到嘅風險。

概論
睇埋：金融市場同投資
投資呢家嘢，梗會有風險。因為噉，對投資有返咁上下熟嘅人做投資嗰陣，都實會搵啲方法嚟衡量單投資有幾大風險，途中會用到概率論等嘅好多數學方法。

受險價值
内文：受險價值
受險價值（value at risk，VaR）係金融相關分析上成日用嘅一隻統計數字，用嚟評估金融風險嘅。
金融衍生工具

金融衍生工具（Financial derivatives）係一類金融工具，佢地嘅回報率係取決於其他物品或者資產嘅價值。其中比較普遍嘅金融衍生工具包括期貨、期權、遠期同埋掉期。
衍生工具原本係畀人對沖佢地喺投資（例如一個農夫對佢嘅收成）嘅風險。例如，如果一個黃金生產商認為金價將會跌，佢可以買一張期貨又或者期權合約黎保障佢嘅黃金賣出價。另一方面，因為衍生工具嘅升跌可以遠大過相應嘅嘢嘅升跌，亦有人專登用佢哋來放大風險同回報。
金融科技

金融科技（英文：Financial technology，簡稱 FinTech，粵拼：fin1 tek1）係指一啲用嚟提供金融服務嘅新科技。簡單嘅例子包括：傳統銀行透過智能電話嚟進行通訊、唔同投資、借錢、虛擬銀行等金融服務透過應用程式提供相關服務等。
近年嚟金融科技喺香港都越受重視。喺2016年，香港金融管理局成立咗金融科技促進嘅辦公室（Fintech Facilitation Office，簡稱 FFO），從而促進香港金融科技嘅發展。香港財經事務及庫務局喺每年都會同 InvestHK 同埋 FinTechHK 聯手舉行香港金融科技週（Hong Kong FinTech Week）。
金融科技監管沙盒

金融科技監管沙盒（Fintech Supervisory Sandbox，或者叫做FinTech Regulatory Sandbox）一般係指由金融監管機構設立，容許銀行同佢哋合作嘅科技公司測試創新金融服務產品嘅沙盒環境。喺呢個環境下，銀行同佢哋合作嘅科技公司需要遵守嘅法規會比較寬鬆，但就只能夠服務有限數目嘅客人。喺呢個安排下，銀行同佢哋合作嘅科技公司可以收集營運下嘅數據同埋得到用戶嘅反饋，從而改善佢哋嘅產品。
金融資本主義

現代金融資本主義嘅400年演變阿姆斯特丹證券交易所嘅庭院係1600年代荷蘭資本主義嘅發源地。喺17世紀嘅荷蘭共同國，世界上第一個正式上市嘅上市公司（荷蘭東印度公司）同第一個正式嘅證券交易所（阿姆斯特丹證券交易所）嘅誕生，都開啟咗金融資本主義嘅一個新紀元。21世紀初，紐約證券交易所（NYSE）嘅交易大廳係美國金融資本主義最重要嘅標誌
金融資本主義（英文：finance capitalism / financial capitalism）係一種關係，生產過程（即係做嘢）從屬於金融體系入便嘅貨幣利潤積累過程（即係搵錢）嘅。所以，金融資本主義係資本主義嘅一種形式，初初喺經濟裏便做儲蓄同投資之間嘅中介嘅，而家變成咗主導功能，廣泛噉影響埋政治進程同社會發展。由20世紀晚期開始，金融化（英文：financialization）嘅過程令到唔論係唔係新自由主義嘅形式，金融資本主義都變成咗全球經濟嘅主導力量。

特徵
金融資本主義嘅特點係，佔據主導地位嘅係追求透過買賣或投資貨幣同金融產品（譬如債券、股票、期貨同其他衍生工具）嚟搵錢，另外就係貸錢收利息；馬克思主義分析家（佢哋最先提出「金融資本主義」呢個講法）認為噉樣係剝削勞動者嚟畀收入畀啲非勞動者。而資本主義經濟觀念嘅學術擁躉，例如歐根·博姆-巴維克，就認為呢啲利潤係迂回性（英文：Roundaboutness）生產嘅一部分，噉做先發展到經濟，兼且對沖啲避免唔到嘅風險。
喺金融資本主義中，無論銀行定係投資公司，啲金融中介機構都成為咗大家關注嘅焦點。存款銀行吸引人去存錢，然之後放貸，而投資銀行就喺銀行之間嘅市場度擸錢並再貸款過畀投資用途；而相比之下，投資公司就代表住其他公司，將佢哋啲股票或者證券賣畀投資者作投資用途。

社會影響
「金融資本主義」呢個詞嘅含義唔單只係「金融中介喺現代資本主義經濟裏便好重要」噉解。佢另外一方面係「有錢大晒」，有米嘅人對政治進程同經濟政策目標會有好大影響。
湯瑪斯·帕利（英文：Thomas Palley）認為，21世紀金融資本嘅主導地位導致喺全球經濟當中，投機行為得到嘅偏好，要多過投資畀企業嘅成長；而前者好似賭錢噉，即所謂嘅「賭場資本主義」（Casino Capitalism）。
金融發展局

金融發展局（簡稱金發局；英文：Financial Services Development Council）係香港政府響2013年1月17號成立嘅組織，負責促進香港金融業發展。

成員
呢版要更新，以反映最新情況。加完料之後唔該拎走個模。
主席
查史美倫
當然委員（財經事務及庫務局局長）
陳家強
非官方委員
陳爽
馮愉敏
洪丕正
關百忠
林天福
李細燕
李君豪
李律仁
劉廷安
馬凱博
文禮信
倪以理
謝湧海
黃鋼城
葉招桂芳
朱雲來
秦曉
Mark G Shipman
Douglas W Arner
威廉思眾
金融街

金融街控股（中文：金融街控股）：一間喺深圳證券交易所上市嘅房地產公司。
金融經濟學

金融經濟學（英文：financial economics）係經濟學其中一個子領域，專門集中研究錢同相關嘅活動，包括研究利率同滙率之間嘅相關呀噉。
鈷嘅同位素

鈷有40個同位素，得59Co（鈷-59）一個係穩定嘅。

圖表
備註：有#號嘅數據代表冇經過實驗嘅證明，只係理論推測，而用咗括號括係代表數據唔確定。
鈴蘭

鈴蘭（粵拼：ling4 laan4；學名：Convallaria majalis）係天門冬科鈴蘭屬嘅草本植物，原產北半球溫帶地區。

樣
花似串風鈴。

用途
喺歐洲一帶，好多時攞嚟做花卉同婚禮用花。不過成樖嘢有毒，唔食得，但可適量做藥。
鈴鼓

鈴鼓（粵拼：ling4 gu2），係鼓嘅一種，鼓框係圓形，用木或者金屬嚟整，重鑲咗幾組金屬片。當一嘢敲打落去嗰陣，會令啲金屬片撞埋一齊從而發出一啲近以馬鈴噉嘅聲，所以就嗌做鈴鼓。
鈸

鈸係樂器嘅一種，形狀係一大隻圓碟形嘅金屬片。西方通常會當佢鼓，用棍打出聲。中式嘅鈸就由人兩隻手各揸一隻，互相敲擊出聲。
鈴鹿千春

鈴鹿千春 ，係日本嘅一個女藝人同埋配音員。
鈷

鈷（粵拼：gu2，英文Cobalt）係元素一種，符號Co，原子序號27，原子重量58.9331955。佢密度8.86，溶點1768.15，沸點3200，熱容量有0.421，電負度有1.88。
維基同享有多媒體嘅嘢：
Cobalt（類）
鈴谷真矢

鈴谷真矢 ，係日本嘅一個女藝人同埋配音員。
鈹

鈹（粵拼：pei4，Beryllium，舊名叫鋍、鑉）係元素一種，符號Be，原子序號係4，原子質量單位9.012182(3)，屬於鹼土金屬。
鈹同佢嘅化合物都係對人體有毒嘅。

發現
法國人沃克朗響1798年響綠柱石嘅綠寶石中發現鈹元素。之後德國人弗里德里希·維勒同法國人畢于西不約而同響1828年從鉀同氯化鈹嘅反應中分離出金屬鈹。

名稱由來
Beryllium一詞來自綠柱石（Beryl）。佢嘅別名Glucinum就由糖演變而來。

同位素
内文：鈹嘅同位素
已發現嘅鈹嘅同位素有8種，包括鈹6至鈹12、鈹14，當中得鈹9係穩定嘅，其他同位素都帶有放射性。

用途
鈹銅錫合金用來製造響高溫下工作嘅彈簧，呢種彈簧嘅紅熱狀態下仍然保持良好嘅彈性同韌性；氧化鈹可以用響高溫熱電偶嘅耐熱填充物。
因為具有反射中子嘅能力，所以可以做核彈嘅中子反射層，製造中子彈同小型原子彈，以及一哋核能機器對中子放射線嘅防護層，甚至有人研究以此加強坦克嘅抗中子放射線防護能力。
維基同享有多媒體嘅嘢：
鈹（類）
鈴鹿

鈴鹿係日本三重縣一市，人口約莫20萬。
維基同享有多媒體嘅嘢：Suzuka, Mie
喺開放街圖（Open Street Map）嘅鈴鹿地圖。
軟件設計

軟件設計（英文：software design）係軟件工程上嘅一個工序，指知道咗隻軟件要達到咩目的，但未郁手寫源碼，喺度計劃隻軟件要點整。
軟件開發

軟件開發係軟件工程嘅範疇，根據用戶去開發軟件系統嘅過程，涉及到程式設計、軟件文件、軟件測試、除Bug等過程。

可行性研究
内文：可行性研究
可行性研究（feasibility study）係指諗清楚啲軟件嘅需求之後，首先決定個項目係咪真係有得搞：好多時，啲客對於電腦軟件方面嘅嘢都唔係咁熟，會提出一啲冇可能達得到嘅要求；又或者係位軟件工程師想整一啲有返咁上下嶄新嘅功能，同時又因為呢啲功能嶄新得滯，唔肯定係咪真係有可能整到出嚟；可行性研究就係指
攞住手上嗰啲已知嘅軟件需求（input：軟件需求），
做一大輪嘅分析，再決定隻軟件係咪真係有可能整得成（output：去定唔去）。
可行性研究嘅過程會同時用到技術同經濟方面嘅考量－一個軟件開發計劃如果過唔到可行性研究，可以係因為現有嘅軟件技術做唔到啲需求，亦都可以係因為現時嘅技術係就係做到啲需求，但要用嘅成本極高，負責做呢個開發計劃嘅單位唔肯揼咁多本去做。
大細估計（sizing）通常係喺呢個階段做嘅。大細估計係指估計最後整出嚟嗰隻軟件會有幾大。大細估計喺軟件工程上係一個幾大嘅課題，到咗廿一世紀初都仲未有完全標準化嘅大細估計做法，不過軟件工程師可以憑經驗同幅圖則估算吓隻軟件會有幾多行碼，又或者係搵啲類似嘅軟件，睇吓佢哋係幾大左右... 呀噉。睇埋運算複雜性理論。

五大因素
可行性研究最常會考慮嘅因素有以下呢啲，英文興嗌呢五大考量做 TELOS（嚟自嗰五個因素分別嘅開頭英文字母）：
T－Technical（技術）：隻預想中嘅軟件用現時嘅技術有冇可能整到出嚟？
E－Economic（經濟）：隻預想中嘅軟件要使幾多成本？會唔會帶嚟利潤？
L－Legal（法律）：隻預想中嘅軟件會唔會犯法？
O－Operational（運作）：預想中隻軟件有幾能夠配合到周圍嘅商業環境？
S－Scheduling（時程）：預想中隻軟件可唔可以喺限時之內搞掂？
度好嗮覺得個軟件計劃整得過，啲軟件工程師先會郁手做設計。

成本估計
睇埋：構造性成本模型
可行性研究等嘅設計前工序基本上實會涉及「估隻軟件要用揼幾多本先可以整到出嚟」噉嘅工作。成本估計有好多方法，例如構造性成本模型（COCOMO）就係廿一世紀初最常用嘅成本估計法之一，建基於對前人做軟件開發得到嘅數據嘅迴歸分析：迴歸分析（regression analysis）係一種統計學技術，喺最簡單嗰種情況下，攞若干個自變數  同一個應變數 ，而
迴歸分析做嘅就係攞一柞過往嘅數據，估算出啲參數－柞 －嘅數值，最後得出一個迴歸模型。於是第時研究者就可以攞住個迴歸模型（知道咗柞  嘅值），靠觀察啲  嘅數值嚟計  嘅數值大致上會係幾多。喺 1970 年代尾，有美國嘅軟件工程研究者搵咗一大柞軟件工程師嘅開發項目嘅數據返嚟，每個項目做一個個案做迴歸分析，個項目啲特徵（例如係個項目嘅複雜度噉）做 ，而「個項目要用嘅資源」做 ，建立咗迴歸模型，發現用噉嘅迴歸模型能夠大致噉估計一個軟件開發項目嘅成本－由呢個過程形成嘅就係 COCOMO 成本估計法。最基本嗰條 COCOMO 式係噉嘅：
，當中
係「要用幾多精力」；
 係估計個軟件項目有幾多千行碼（睇返大細估計）；
 係一個佢哋有特定方法評估嘅因子，數值取決於隻軟件嘅複雜度、記憶體限制同埋工程師嘅能力等多個因素；
 係參數，數值係由班研究者憑啲數據估算出嚟嘅，數值會視乎軟件項目嘅種類而有異，最基本嘅可以係 。然後
係成場開發要花嘅時間（以月計）；
 係參數，數值又係會視軟件項目嘅種類而有異，最基本嘅可以係 。

設計同建造
内文：軟件設計、軟件建造同程式編寫
設計（design）係「知想要啲乜」（軟件需求）同埋「知隻軟件整得過」（可行性研究）之後嘅第一個工序，指軟件工程師喺度計劃隻軟件要點樣整。喺呢個階段，軟件工程師仲未郁手整隻軟件，不過都已經大把嘢要做：
介面設計：即係要知隻軟件同周圍嘅環境會有邊啲互動；喺呢個階段，位軟件工程師可以當隻軟件係個黑盒，即係唔使諗「隻軟件啲源碼係點」住，淨係諗清楚隻軟件有邊啲用家、每一位用家會俾啲乜嘢輸入俾隻軟件、同埋每位用家需要隻軟件俾咩輸出佢。
架構設計：即係要講明隻軟件有啲咩組成部份（睇埋模塊化編程），同埋每個部份負責做乜同有乜特徵，而且仲需要講明唔同部份之間要互傳乜嘢數據（架構），所以喺呢個階段，隻軟件唔應該再會係一個黑盒。喺做架構設計嗰陣，軟件工程師好多時都會畫返幅圖則，將自己嘅諗頭視覺化。
詳細設計：軟件設計嘅最後階段，軟件工程師攞住隻軟件嘅架構，就要開始詳細噉諗啲可以實際寫出嚟嘅細節，包括咗諗每個主要部份要包含啲乜嘢程式、啲程式要用乜嘢演算法同數據結構、以及係做用家介面設計（UI design）呀噉，最後得出一個可以跟住嚟郁手寫源碼嘅計劃。
一隻軟件嘅圖則；幅圖入面每個多邊形表示隻軟件嘅一個部份，而啲箭咀就係啲部份之間傳達嘅數據。
而建造（construction）就係指郁手（跟住軟件設計得出嗰個計劃）寫隻軟件嘅源碼。喺呢個過程當中，軟件工程師要一路寫一路做小型測試、debug 同埋配置管理（包括一路睇實隻軟件「喺邊個時間點改過嚟」同埋每次改咗之後「隻軟件嘅表現有咩變化」等嘅資訊）嘅工作，最後得出一件原型（prototype；指隻行得嘅軟件，但要測試所以仲未出街住）。有關寫程式嘅詳情，可以睇吓電腦程式編寫嘅嘢。

測試
一位軟件工程師喺度測試緊一隻佢有份設計嘅軟件。佢要試吓隻軟件有幾易用。
内文：軟件測試
睇埋：程式除錯
測試（testing）係指做一啲特定嘅程序嚟睇吓隻軟件係咪去到出得街嘅質素：最簡單嘅方法係工程師自己試吓行吓隻軟件，睇吓有冇乜嘢 bug；再唔係佢哋又可以索性搵班人返嚟試吓用隻軟件，並且收集場測試嘅數據，用數據嚟評估隻軟件掂唔掂，例如觀察吓班測試者平均要用幾耐先至用隻軟件用得上手－呢樣數據會反映隻軟件夠唔夠易用:p. 2。
响廿一世紀初嘅軟件工程界，測試呢家嘢有好多技巧。以下係軟件工程師傾有關做測試嘅心得嗰陣成日會提到嘅要點：
「要完全徹底噉測試嗮所有可能性」係冇可能嘅：測試當中搵到錯處能夠證明隻軟件有錯，但測試搵唔到錯處唔能夠證明隻軟件完美無誤；現實應用上嘅軟件都會頗為複雜，閒閒哋會有成幾萬行源碼，所以「隻軟件行嗰陣有可能處於嘅狀態」呢個數值極之大，現實世界嘅軟件工程師唔會有咁多時間試嗮呢啲可能情況，做大量嘅測試都頂櫳只係能夠減低隻軟件有意外甩漏嘅機率。軟件工程師通常淨係會揀最有可能出現嗰啲情況，再試吓呢啲情況下會唔會有 bug，如果冇，佢哋就會假設隻軟件喺其餘嘅情況下都唔會有問題。睇埋歸納。
要盡早做測試：軟件工程師通常會有咁早得咁早開始做測試，喺寫隻軟件嘅源碼嗰時就經已喺度做啲小型嘅測試，行吓隻軟件啲細部份睇吓有冇問題；一般認為，bug 呢家嘢係愈早發現愈好嘅，遲發現嘅 bug 好多時都會搞到工程師損失慘重。
錯誤聚埋一齊：有啲軟件工程師指「80% 嘅錯處都係由 20% 嘅模塊嗰度嚟嘅」；現實嘅經驗表明咗，好多時一隻軟件嘅錯誤都係源自其中一兩個部份嘅錯，而同時淨低嗰啲部份查實冚唪唥都冇問題。
農藥悖論（pesticide paradox）：重複噉用同一個個案嚟做測試係唔會搵到新嘅 bug 嘅，做測試嗰陣有必要用一大堆唔同樣嘅個案嚟做測試，先至可以全面噉搵到唔同嘅 bug。
無錯謬論（absence of errors fallacy）：如果一隻軟件係 99% 冇 bug 但滿足唔到啲功能性需求，噉隻軟件係完全冇用嘅；「測試冇 bug」只不過係一隻軟件要出街嘅必要條件，唔係出得街嘅充分條件。
... 呀噉。
軟件質素

軟件質素（英文：software quality）喺軟件工程上係一個重要嘅概念，指隻軟件有幾「掂」，包括咗隻軟件有幾達得到想要嘅功能，亦都包埋隻軟件行起上嚟順唔順噉嘅考量。
軟件路

軟件路（粵拼：jyun5 gin2 lou6）係中國廣東廣州嘅東西走向道路，喺天河區柯木塱。西邊從高唐路開始，一直去到東邊嘅大觀北路。

敘述
全長1.4km，闊26米，雙向4車道。

史
早期時廣州冇呢條馬路，直到2006年，由於宏太智慧谷周邊地區搞開發，條路亦整咗出嚟重喺2008年開通。
軟件考古

軟件考古（英文：software archaeology）係指研究冇乜文件紀綠嘅舊軟件嘅做法。好多時目的係想為咗學點樣維持一啲舊但好受歡迎嘅軟件。
軟件開發過程

軟件開發過程（英文：software development process）係軟件工程上最重要嘅概念之一，指由「開始諗隻軟件」到「真係整咗隻軟件出嚟」之間嗰一大柞工序。
軟件需求

軟件需求（software requirements）喺軟件工程，係指針對某隻未整嘅軟件而做需求分析之後所得出嘅結果，即係隻軟件有咩需求，軟件需求分功能性同非功能性兩大類。
銀行家

銀行家，係經營銀行業務嘅企業家，好多成功銀行家都會穩健，因為商業信用係銀行家一大資本，由銀號到而家都係咁。
世界出名銀行家有（未必係成功嘅銀行家，可能係相反）：
邱德根家族
李國寶家族